ईपीएफ पर सरकार ने मजबूरी में लिया यूटर्न : मायावती | 4 PM | LATEST HINDI NEWS
ईपीएफ पर सरकार ने मजबूरी में लिया यूटर्न : मायावती
जन विरोधी फैसले ले रही मोदी सरकार
लखनऊ। बसपा सुप्रीमो मायावती ने कहा कि बिना सोचे-समझे जल्दबाजी में ऐसा जन-विरोधी फैसला लेने के कारण ही नरेन्द्र मोदी की सरकार ‘‘यू-टर्न’ वाली सरकार बनती जा रही है। उन्होंने भारी चौतरफा दबाव के बाद कर्मचारी भविष्य निधि (ई.पी.एफ.) से धन निकासी पर भारी कर लगाने के जन-विरोधी प्रस्ताव को वापस लिये जाने की घोषणा को मजबूरी में उठाया गया कदम बताया। बसपा सुप्रीमो मायावती ने कहा कि भाजपा के नेतृत्व वाली केन्द्र की एन.डी.ए. सरकार को गरीब, बेरोजगार, किसान व कर्मचारी-विरोधी मानसिकता का ही यह परिणाम था कि ई.पी.एफ. पर भारी कर लगाया गया। वरना कोई भी सूझबूझ वाली केन्द्र की सरकार केवल अपनी आमदनी बढ़ाने के लिये ऐसा दुस्साहस नहीं करती। हालांकि केन्द्र सरकार ने आज अपना गलत फैसला मजबूरी में वापस ले लिया है, परन्तु इस प्रकार के फैसले से केन्द्र सरकार ने मध्यम आय वर्ग वाले कर्मचारियों को वैसे ही नाराज कर दिया है जैसा कि उसने भूमि अधिग्रहण अध्यादेशों के माध्यम से लाखों किसानों को आक्रोशित कर दिया था। उन्होंने कहा कि स्पष्ट तौर पर बड़े-बड़े पूंजीपतियों के समर्थक पार्टी होने का प्रमाण देते हुये केन्द्र सरकार गरीबों, किसानों व मध्यम आय वर्ग आदि को तत्काल कोई राहत देने के बजाय उन पर अनेकों प्रकार का कर, भार, अधिभार का बोझ डालती जा रही है।
अमीरों को तत्काल विभिन्न प्रकार की राहत व सुविधा दे दी जाती है जबकि बाकी भारत की बहुत बड़ी जनसंख्या को पेंशन, बीमा आदि में निवेश करने को कहा जाता है जिसका लाभ उन्हें अपने जीवन में मिल भी पायेगा यह उन्हें पता नहीं होता।
इस वर्ष के बजट प्रस्ताव में और भी कई ऐसे फैसले हैं जो आगे चलकर देश की बहुत बड़ी आबादी के जीवन को परेशान व प्रभावित करेंगे। Tweet